CELEX: 32018R1645
Language: lv
Date: 2018-07-13 00:00:00
Title: Komisijas Deleģētā regula (ES) 2018/1645 (2018. gada 13. jūlijs), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem par pieteikuma atzīšanas saņemšanai no atsauces dalībvalsts kompetentās iestādes un paziņojumā Eiropas Vērtspapīru un tirgu iestādei (EVTI) sniedzamās informācijas formu un saturu (Dokuments attiecas uz EEZ.)

5.11.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 274/36
               
            
         KOMISIJAS DELEĢĒTĀ REGULA (ES) 2018/1645
         (2018. gada 13. jūlijs),
         ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem par pieteikuma atzīšanas saņemšanai no atsauces dalībvalsts kompetentās iestādes un paziņojumā Eiropas Vērtspapīru un tirgu iestādei (EVTI) sniedzamās informācijas formu un saturu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 32. panta 9. punktu,
         tā kā:
         
                     (1)
                  
                  
                     Tāda etalona administrators, kas atrodas trešā valstī, var iesniegt pieteikumu atzīšanai Savienībā. Atzīšanas pieteikumā minētajam administratoram ir jāsniedz visaptverošs izklāsts par mehānismiem, politikas nostādnēm un procedūrām, ko tas ieviesis, lai izpildītu Regulā (ES) 2016/1011 noteiktās prasības. Šīs regulas mērķis ir nodrošināt, lai kompetentās iestādes visā Savienībā saņemtu vienādu un saskaņotu informāciju no trešo valstu etalonu administratoriem, kas iesniedz atzīšanas pieteikumu.
                  
               
                     (2)
                  
                  
                     Atzīšanas pieteikumā būtu jāiekļauj informācija par atsauces dalībvalsts izvēli saskaņā ar Regulas (ES) 2016/1011 32. panta 4. punktu un par juridisko pārstāvi atsauces dalībvalstī. Šādai informācijai būtu jādod atsauces dalībvalsts kompetentajai iestādei iespēja pārliecināties, ka atsauces dalībvalsts ir norādīta pareizi, ka administratora juridiskais pārstāvis trešā valstī veic uzņēmējdarbību attiecīgajā dalībvalstī un ka tam ir pilnvaras rīkoties saskaņā ar Regulu (ES) 2016/1011.
                  
               
                     (3)
                  
                  
                     Lai kompetentā iestāde varētu novērtēt, vai no pieteikuma iesniedzēju īpašnieku darījumdarbības interesēm izriet kādi interešu konflikti, kas varētu ietekmēt pieteikuma iesniedzēja neatkarību un tādējādi mazināt tā etalonu precizitāti un integritāti, pieteikuma iesniedzējam būtu jāiesniedz informācija par tā īpašnieku darbību un tā mātesuzņēmuma akcionāru sastāvu.
                  
               
                     (4)
                  
                  
                     Pieteikuma iesniedzējam būtu jāsniedz informācija par tā pārvaldes institūciju sastāvu, darbību un neatkarības pakāpi, lai kompetentā iestāde varētu novērtēt, vai korporatīvās pārvaldības struktūra nodrošina administratora neatkarību etalona aprēķināšanā un novērš interešu konfliktus.
                  
               
                     (5)
                  
                  
                     Lai novērtētu to, kā interešu konflikti tiek novērsti, pārvaldīti un publiskoti, pieteikuma iesniedzējam būtu jāsniedz kompetentajai iestādei paskaidrojums par to, kā izrietošie interešu konflikti tiek konstatēti, reģistrēti, pārvaldīti, mazināti, novērsti un kompensēti.
                  
               
                     (6)
                  
                  
                     Lai kompetentā iestāde varētu izvērtēt iekšējās kontroles struktūras piemērotību un stabilitāti, uzraudzības un pārskatatbildības sistēmu, pieteikuma iesniedzējam būtu jāsniedz kompetentajai iestādei informācija par politikas nostādnēm un procedūrām attiecībā uz etalona vai etalonu grupas izstrādes darbību uzraudzīšanu.
                  
               
                     (7)
                  
                  
                     Atzīšanas pieteikumā būtu jāiekļauj informācija, kas pierāda, ka to ievades datu kontrole, uz kuru pamata aprēķina pieteikuma iesniedzēja izstrādātos etalonus, ir pietiekama, lai nodrošinātu šādu datu reprezentativitāti, precizitāti un integritāti.
                  
               
                     (8)
                  
                  
                     Lai kompetentā iestāde varētu novērtēt, vai pieteikuma iesniedzēja izstrādātie etaloni ir piemēroti to turpmākam vai paredzamajam izmantojumam Savienībā, kā galīgo mērķi izvirzot to iekļaušanu Regulas (ES) 2016/1011 36. pantā minētajā reģistrā, atzīšanas pieteikumā būtu jāiekļauj saraksts ar visiem pieteikuma iesniedzēja izstrādātajiem etaloniem, kurus Savienībā jau izmanto vai kuri paredzēti izmantošanai Savienībā nākotnē, un to apraksts.
                  
               
                     (9)
                  
                  
                     Informācijai par pieteikuma iesniedzēja izstrādāto etalonu būtību un iezīmēm ir būtiska nozīme, lai pierādītu kompetentajai iestādei, vai ir jāveic novērtējums par atbilstību piemērojamajām Regulas (ES) 2016/1011 prasībām, atsaucoties uz kādu no speciālajiem piemērojamajiem režīmiem, regulētu datu etaloniem un preču etaloniem, kuru pamatā nav dati, ko sniedz tādi datu sniedzēji, kuri lielākoties ir uzraudzītas vienības, kā noteikts Regulā (ES) 2016/1011.
                  
               
                     (10)
                  
                  
                     Ja pieteikuma iesniedzējs vienu vai vairākus no tā etaloniem uzskata par nozīmīgu(-iem) vai maznozīmīgu(-iem) etalonu(-iem), tam atzīšanas pieteikumā būtu jāiekļauj informācija par šāda(-u) etalona(-u) izmantojumu Savienībā, lai kompetentā iestāde varētu novērtēt, vai etalona(-u) atzīšana par nozīmīgu(-iem) vai maznozīmīgu(-iem) etalonu(-iem) ir pareiza. Pieteikuma iesniedzēja izstrādātos etalonus, kurus Savienībā vēl neizmanto un kuri atzīšanas pieteikumā ir iekļauti saistībā ar to paredzamo izmantošanu Savienībā, saskaņā ar Regulas (ES) 2016/1011 3. panta 1. punkta 27) apakšpunktu uzskata par maznozīmīgiem etaloniem.
                  
               
                     (11)
                  
                  
                     Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Vērtspapīru un tirgu iestāde (EVTI).
                  
               
                     (12)
                  
                  
                     EVTI ir veikusi atklātas sabiedriskās apspriešanas par regulatīvo tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un lūgusi atzinumu no Vērtspapīru un tirgu nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1095/2010 (2) 37. pantu.
                  
               
                     (13)
                  
                  
                     Administratoriem būtu jādod pietiekami daudz laika, lai tie varētu sagatavot pieteikumus un nodrošināt atbilstību šīs regulas un pielikumā minēto regulatīvo tehnisko standartu prasībām. Tāpēc šo regulu būtu jāsāk piemērot divus mēnešus pēc tās stāšanās spēkā,
                  
               IR PIEŅĒMUSI ŠO REGULU.
         
            1. pants
            Vispārīgas prasības
            
               1.   Administrators, kas atrodas trešā valstī, iesniedzot atzīšanas pieteikumu saskaņā ar Regulas (ES) 2016/1011 32. pantu, sniedz pielikumā ietverto informāciju.
            
            
               2.   Ja pieteikuma iesniedzējs nav sniedzis daļu no prasītās informācijas, pieteikumā iekļauj paskaidrojumu, kāpēc minētā informācija nav sniegta.
            
         
         
            2. pants
            Pieteikuma formāts
            
               1.   Atzīšanas pieteikumu iesniedz atsauces dalībvalsts oficiālajā valodā vai vienā no tās oficiālajām valodām, ja vien pielikumā nav norādīts citādi. Pielikuma 8. punktā minētos dokumentus iesniedz valodā, kuru parasti lieto starptautisko finanšu jomā vai atsauces dalībvalsts oficiālajā valodā vai vienā no tās oficiālajām valodām.
            
            
               2.   Atzīšanas pieteikumu iesniedz elektroniski vai, ja tas ir pieņemami attiecīgajai kompetentajai iestādei, papīra formātā. Minētie elektroniskie līdzekļi nodrošina, lai nosūtīšanas laikā tiktu saglabāts informācijas pilnīgums, integritāte un konfidencialitāte. Pieteikuma iesniedzējs nodrošina, ka katrā iesniegtajā dokumentā ir skaidri norādīts, uz kuru konkrētu šīs regulas prasību tas attiecas.
            
         
         
            3. pants
            Konkrēta informācija par politikas nostādnēm un procedūrām
            
               1.   Visās politikas nostādnēs un procedūrās, kas ieviestas, lai izpildītu Regulā (ES) 2016/1011 noteiktās prasības, un kas aprakstītas pieteikumā, iekļauj vai tām pievieno:
               
                           a)
                        
                        
                           norādi par tās personas vai to personu identitāti, kas atbild par politikas nostādņu un procedūru apstiprināšanu un uzturēšanu;
                        
                     
                           b)
                        
                        
                           aprakstu par to, kā tiek uzraudzīta politikas nostādņu un procedūru ievērošana, un norādi par tās personas vai to personu identitāti, kas atbild par šādu uzraudzīšanu;
                        
                     
                           c)
                        
                        
                           apraksts par pasākumiem, kas jāveic gadījumā, kad ir pārkāptas politikas nostādnes un procedūras.
                        
                     
            
               2.   Ja pieteikuma iesniedzējs ir komercsabiedrība, kas ietilpst grupā, tā var izpildīt 1. punkta prasības, iesniedzot savas grupas politikas nostādnes un procedūras, ja tās attiecas uz etalonu izstrādi.
            
         
         
            4. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 25. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 13. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).
      
      
         
            PIELIKUMS
            
               Informācija, kas jānorāda atzīšanas pieteikumā saskaņā ar Regulas (ES) 2016/1011 32. pantu
            
            
               A IEDAĻA – INFORMĀCIJA PAR PERSONU, KAS VEIC ETALONA IZSTRĀDI, UN TĀS JURIDISKO PĀRSTĀVI SAVIENĪBĀ
            
            1.   VISPĀRĪGA INFORMĀCIJA
            
                        a)
                     
                     
                        Pieteikuma iesniedzēja pilns nosaukums un tā juridiskās personas identifikators (LEI).
                     
                  
                        b)
                     
                     
                        Biroja adrese valstī, kurā tas atrodas.
                     
                  
                        c)
                     
                     
                        Juridiskais statuss.
                     
                  
                        d)
                     
                     
                        Tīmekļa vietne, ja tāda ir.
                     
                  
                        e)
                     
                     
                        Ja pieteikuma iesniedzējs tiek uzraudzīts trešā valstī, kurā tas atrodas, informācija par tā pašreizējo darbības atļaujas statusu, tai skaitā darbības veidiem, par kuriem tam piešķirta atļauja, trešās valsts kompetentās iestādes nosaukums un adrese un saite uz šādas kompetentās iestādes reģistru (ja ir); ja par uzraudzību ir atbildīgas vairākas iestādes, sniedz informāciju par to attiecīgajām kompetences jomām.
                     
                  
                        f)
                     
                     
                        Apraksts par pieteikuma iesniedzēja darbības veidiem Eiropas Savienībā un trešās valstīs neatkarīgi no tā, vai tām piemēro ES vai trešo valstu finanšu regulējumu, kas ir nozīmīgi etalonu izstrādes veikšanai, un apraksts par to, kur šī darbība tiek veikta.
                     
                  
                        g)
                     
                     
                        Ja pieteikuma iesniedzējs ietilpst grupā, tā grupas struktūra kopā ar akcionāru sastāva struktūrshēmu, kas parāda saiknes starp jebkuru mātesuzņēmumu un meitasuzņēmumiem. Struktūrshēmā uzņēmumi un meitasuzņēmumi jāidentificē, norādot pilnu nosaukumu, juridisko statusu, juridisko adresi un galvenā biroja adresi.
                     
                  
                        h)
                     
                     
                        Pašdeklarācija par labu reputāciju, tai skaitā attiecīgā gadījumā, informācija par:
                        
                                    i)
                                 
                                 
                                    agrākajām un joprojām notiekošajām disciplinārlietu procedūrām pret to (ja vien tās nav noraidītas);
                                 
                              
                                    ii)
                                 
                                 
                                    finanšu iestādes atteikumu piešķirt atļauju vai reģistrāciju;
                                 
                              
                                    iii)
                                 
                                 
                                    finanšu iestādes atsauktu atļauju vai reģistrāciju.
                                 
                              
                  2.   JURIDISKAIS PĀRSTĀVIS ATSAUCES DALĪBVALSTĪ
            
                        a)
                     
                     
                        Dokumentēti pierādījumi, kas pamato atsauces dalībvalsts izvēli, piemērojot Regulas (ES) 2016/1011 32. panta 4. punktā noteiktos kritērijus.
                     
                  
                        b)
                     
                     
                        Attiecībā uz likumīgo pārstāvi, kas veic uzņēmējdarbību atsauces dalībvalstī, kā noteikts Regulas (ES) 2016/1011 32. panta 3. punktā, – tā:
                        
                                    i)
                                 
                                 
                                    pilns nosaukums;
                                 
                              
                                    ii)
                                 
                                 
                                    fiziskas personas gadījumā – amats, juridiskas personas gadījumā – juridiskais statuss;
                                 
                              
                                    iii)
                                 
                                 
                                    juridiskas personas gadījumā – dibināšanas akts, statūti vai citi dibināšanas dokumenti, kā arī paskaidrojums, vai to uzrauga uzraudzības iestāde;
                                 
                              
                                    iv)
                                 
                                 
                                    adrese;
                                 
                              
                                    v)
                                 
                                 
                                    e-pasta adrese;
                                 
                              
                                    vi)
                                 
                                 
                                    tālruņa numurs;
                                 
                              
                                    vii)
                                 
                                 
                                    rakstisks apstiprinājums par juridiskā pārstāvja pilnvarām rīkoties pieteikuma iesniedzēja vārdā saskaņā ar Regulas (ES) 2016/1011 32. panta 3. punktu;
                                 
                              
                                    viii)
                                 
                                 
                                    sīkāka informācija par juridiskā pārstāvja veiktās uzraudzības funkcijas izpildi saistībā ar tādu etalonu izstrādi, ko varētu izmantot Savienībā;
                                 
                              
                                    ix)
                                 
                                 
                                    juridiskā pārstāvja kontaktpersonas vārds un uzvārds, amats, adrese, e-pasta adrese un tālruņa numurs.
                                 
                              
                  3.   ORGANIZĀCIJAS STRUKTŪRA UN PĀRVALDĪBA
            
                        a)
                     
                     
                        Iekšējā organizatoriskā struktūra attiecībā uz direktoru padomi, augstākā līmeņa vadības komitejām, uzraudzības funkciju un citām iekšējām struktūrām, kas pilda nozīmīgas pārvaldības funkcijas un kas ir iesaistītas etalona izstrādē, tostarp:
                        
                                    i)
                                 
                                 
                                    darba uzdevumi vai to kopsavilkums; un
                                 
                              
                                    ii)
                                 
                                 
                                    jebkāda pārvaldības kodeksa vai līdzīgu noteikumu ievērošana.
                                 
                              
                  
                        b)
                     
                     
                        Procedūras, kas nodrošina, ka administratora darbiniekiem un visām citām fiziskām personām, kuru pakalpojumi ir tā rīcībā vai kontrolē un kuras ir tieši iesaistītas etalona izstrādē, ir nepieciešamās prasmes, zināšanas un pieredze tām uzticēto uzdevumu veikšanai, un ka tās darbojas, ievērojot Regulas (ES) 2016/1011 4. panta 7. punkta noteikumus.
                     
                  
                        c)
                     
                     
                        To (pagaidu un pastāvīgo) darbinieku skaits, kas iesaistīti etalona izstrādē.
                     
                  4.   INTEREŠU KONFLIKTI
            
                        a)
                     
                     
                        Politikas nostādnes un procedūras attiecībā uz:
                        
                                    i)
                                 
                                 
                                    to, kā pašreizējie un iespējamie interešu konflikti tiek vai tiks identificēti, reģistrēti, pārvaldīti, mazināti, novērsti vai kompensēti;
                                 
                              
                                    ii)
                                 
                                 
                                    konkrētiem apstākļiem, kas attiecas uz pieteikuma iesniedzēju vai jebkuru konkrētu pieteikuma iesniedzēja izstrādātu un Savienībā izmantojamu etalonu, saistībā ar kuru interešu konflikts varētu rasties, t. sk. gadījumā, ja etalona noteikšanas procesā tiek izmantots ekspertu vērtējums vai rīcības brīvība, ja pieteikuma iesniedzējs ir no tās pašas grupas kā etalona lietotājs un ja izstrādātājs ir dalībnieks tajā tirgū vai ekonomiskajā realitātē, ko ir paredzēts izmērīt ar etalonu.
                                 
                              
                  
                        b)
                     
                     
                        Attiecībā uz etalonu vai etalonu grupu – saraksts ar visiem konstatētajiem būtiskajiem interešu konfliktiem kopā ar attiecīgajiem risku mazināšanas pasākumiem.
                     
                  
                        c)
                     
                     
                        Atalgojuma politikas struktūra, kurā precizēti kritēriji, ko izmanto, lai noteiktu to personu atalgojumu, kuras tieši vai netieši ir iesaistītas etalonu izstrādes darbībā.
                     
                  5.   IEKŠĒJĀS KONTROLES STRUKTŪRA, PĀRRAUDZĪBA UN PĀRSKATATBILDĪBAS REGULĒJUMS
            
                        a)
                     
                     
                        Politikas nostādnes un procedūras attiecībā uz etalona vai etalonu grupas izstrādes darbību uzraudzīšanu, tostarp attiecībā uz:
                        
                                    i)
                                 
                                 
                                    informācijas tehnoloģiju sistēmām;
                                 
                              
                                    ii)
                                 
                                 
                                    riska pārvaldību, kā arī to risku kartēšanu, kas varētu rasties un kas varētu ietekmēt izstrādāto etalonu precizitāti, integritāti un reprezentativitāti vai izstrādes darbības nepārtrauktību, kopā ar attiecīgajiem riska mazināšanas pasākumiem;
                                 
                              
                                    iii)
                                 
                                 
                                    Regulas (ES) 2016/1011 5. pantā aprakstītās un regulatīvajos tehniskajos standartos, kas pieņemti atbilstīgi Regulas (ES) 2016/1011 (1) 5. panta 5. punktam, precizētās uzraudzības funkcijas uzbūvi, uzdevumiem un darbību, vai atbilstošajiem principiem attiecībā uz finanšu etaloniem, par kuriem 2013. gada 17. jūlijā vienojās Starptautiskā Vērtspapīru komisiju organizācija (IOSCO) (“IOSCO principi attiecībā uz finanšu etaloniem”), vai principiem attiecībā uz naftas cenu ziņošanas aģentūrām, par kuriem IOSCO vienojās 2012. gada 5. oktobrī (“IOSCO principi attiecībā uz naftas cenu ziņošanas aģentūrām”), ja piemērojams, tostarp par uzraudzības funkciju atbildīgo personu iecelšanas, aizstāšanas vai atbrīvošanas no amata procedūrām;
                                 
                              
                                    iv)
                                 
                                 
                                    Regulas (ES) 2016/1011 6. pantā aprakstītā kontroles regulējuma uzbūvi, uzdevumiem un darbību vai atbilstošajiem IOSCO principiem attiecībā uz finanšu etaloniem vai naftas cenu ziņošanas aģentūrām, ja piemērojams, tostarp par šo regulējumu atbildīgo personu iecelšanas, aizstāšanas vai atbrīvošanas no amata procedūrām;
                                 
                              
                                    v)
                                 
                                 
                                    Regulas (ES) 2016/1011 7. pantā aprakstīto pārskatatbildības regulējumu vai atbilstošajiem IOSCO principiem attiecībā uz finanšu etaloniem vai naftas cenu ziņošanas aģentūrām, ja piemērojams, tostarp par šo regulējumu atbildīgo personu iecelšanas, aizstāšanas vai atbrīvošanas no amata procedūrām.
                                 
                              
                  
                        b)
                     
                     
                        Ārkārtas situāciju plāni, lai noteiktu un publicētu etalonu pagaidu kārtā.
                     
                  
                        c)
                     
                     
                        Procedūrām iekšējai ziņošanai par Regulas (ES) 2016/1011 pārkāpumiem, kurus veikuši vadītāji, darbinieki un jebkura cita fiziskā persona, kuras pakalpojumi ir izstrādātāja rīcībā vai kontrolē.
                     
                  6.   ĀRPAKALPOJUMI
            Ja jebkurai darbībai, kas ir daļa no etalona vai etalonu grupas izstrādes procesa, tiek izmantoti ārpakalpojumi:
            
                        a)
                     
                     
                        kārtība nodošanai ārpakalpojumā, tostarp dienestu līmeņa nolīgumus, kas pierāda atbilstību Regulas (ES) 2016/1011 10. pantam vai atbilstošajiem IOSCO principiem attiecībā uz finanšu etaloniem vai naftas cenu ziņošanas aģentūrām, ja piemērojams;
                     
                  
                        b)
                     
                     
                        informācija par ārpakalpojumu sniedzējiem nodotajām funkcijām, ja vien šī informācija jau nav iekļauta attiecīgajos līgumos;
                     
                  
                        c)
                     
                     
                        politikas nostādnes un procedūras attiecībā uz to darbību uzraudzību, kuru veikšanai tiek izmantoti ārpakalpojumi, ja vien šī informācija jau nav iekļauta attiecīgajos līgumos.
                     
                  7.   ATBILSTĪBA IOSCO PRINCIPIEM
            
                        a)
                     
                     
                        Ja iespējams, neatkarīga ārēja revidenta veikts novērtējums par atbilstību principiem attiecībā uz finanšu etaloniem, par kuriem Starptautiskā Vērtspapīru komisiju organizācija (IOSCO) vienojās 2013. gada 17. jūlijā, vai principiem attiecībā uz naftas cenu ziņošanas aģentūrām, par kuriem IOSCO vienojās 2012. gada 5. oktobrī, ja piemērojams.
                     
                  
                        b)
                     
                     
                        Ja iespējams, gadījumos, kad pieteikuma iesniedzējam piemēro uzraudzību, sertifikāts, ko sniedz tās trešās valsts kompetentā iestāde, kurā atrodas pieteikuma iesniedzējs, apliecinot atbilstību a) punktā minētajiem IOSCO principiem.
                     
                  8.   CITA INFORMĀCIJA
            
                        a)
                     
                     
                        Pieteikuma iesniedzējs var sniegt jebkādu papildu informāciju attiecībā uz savu pieteikumu, ko tas uzskata par nozīmīgu.
                     
                  
                        b)
                     
                     
                        Pieteikuma iesniedzējs sniedz šo informāciju tādā veidā un formā, kā to noteikusi kompetentā iestāde.
                     
                  
               B IEDAĻA – INFORMĀCIJA PAR ETALONIEM
            
            9.   PAŠREIZĒJO VAI IESPĒJAMO SAVIENĪBĀ IZMANTOJAMO ETALONU VAI ETALONU GRUPU APRAKSTS
            
                        a)
                     
                     
                        Saraksts, kurā ietverti visi pieteikuma iesniedzēja izstrādātie etaloni, kurus jau izmanto Savienībā, un, ja iespējams, to starptautiskie vērtspapīru identifikācijas numuri (ISIN).
                     
                  
                        b)
                     
                     
                        Izstrādāto un Savienībā jau izmantojamo etalonu vai etalonu grupas apraksts, tostarp pamatā esošā tirgus vai ekonomiskās realitātes apraksts, ko ir plānots izmērīt ar etalonu vai etalonu grupu, kopā ar norādi uz avotiem, kas tika izmantoti, lai sniegtu šo aprakstu, un to datu sniedzēju apraksts, ja tādi ir, kas sniedz datus šim etalonam vai etalonu grupai.
                     
                  
                        c)
                     
                     
                        Sarakstu, kurā ietverti visi etaloni, kurus paredzēts laist tirgū izmantošanai Savienībā, un, ja iespējams, to ISIN.
                     
                  
                        d)
                     
                     
                        To izstrādāto etalonu vai etalonu grupas apraksts, kurus paredzēts laist tirgū izmantošanai Savienībā, tostarp pamatā esošā tirgus vai ekonomiskās realitātes apraksts, ko ir plānots izmērīt ar etalonu vai etalonu grupu, kopā ar norādi uz avotiem, kas tika izmantoti, lai sniegtu šo aprakstu, un to datu sniedzēju apraksts, ja tādi ir, kas sniedz datus šim etalonam vai etalonu grupai.
                     
                  
                        e)
                     
                     
                        Jebkuri dokumentēti pierādījumi, ka b) un d) punktā aprakstītos etalonus vai etalonu grupu var uzskatīt par regulētu datu etaloniem saskaņā ar definīciju, kas noteikta Regulas (ES) 2016/1011 3. panta 1. punkta 24) apakšpunktā, un ka tādējādi tiem ir tiesības uz tās pašas regulas 17. panta 1. punktā minētajiem atbrīvojumiem.
                     
                  
                        f)
                     
                     
                        Jebkuri dokumentēti pierādījumi, ka b) un d) punktā aprakstītos etalonus vai etalonu grupu var uzskatīt par preču etaloniem saskaņā ar definīciju, kas noteikta Regulas (ES) 2016/1011 3. panta 1. punkta 23) apakšpunktā, un ka to pamatā nav dati, ko snieguši datu sniedzēji, kuri lielākoties ir uzraudzītas struktūras, kopā ar pierādījumiem par īpašā režīma prasību īstenošanu, kā noteikts regulas 19. pantā un II pielikumā vai atbilstošajos IOSCO principos attiecībā uz naftas cenu ziņošanas aģentūrām.
                     
                  
                        g)
                     
                     
                        Jebkuri dokumentēti pierādījumi, ka b) un d) punktā aprakstītos etalonus vai etalonu grupu var uzskatīt par procentu likmju etaloniem saskaņā ar definīciju, kas noteikta Regulas (ES) 2016/1011 3. panta 1. punkta 22) apakšpunktā, kopā ar pierādījumiem par īpašā režīma prasību īstenošanu, kā noteikts regulas 18. pantā un I pielikumā.
                     
                  
                        h)
                     
                     
                        Jebkuri dokumentēti pierādījumi, ka b) punktā aprakstītos etalonus vai etalonu grupu zināmā mērā izmanto Savienības teritorijā, ka rezultātā šis etalons vai visi attiecīgajā etalona grupa iekļautie etaloni ir uzskatāmi par nozīmīgiem etaloniem, kā definēts Regulas (ES) 2016/1011 3. panta 1. punkta 26) apakšpunktā, vai par maznozīmīgiem etaloniem, kā definēts Regulas (ES) 2016/1011 3. panta 1. punkta 27) apakšpunktā. Sniedzamo informāciju nosaka, cik vien iespējams, pamatojoties uz Komisijas Deleģētās Regulas (ES) 2018/66 (2) noteikumiem, lai novērtētu to finanšu instrumentu nominālo summu, kas nav atvasinātie instrumenti, atvasināto instrumentu nosacīto summu un to ieguldījumu fondu aktīvu vērtību, kas izmanto atsauci uz trešās valsts etaloniem Savienībā, tostarp gadījumā, ja ir netieša atsauce uz jebkuru šāda etalonu kombinācijā ar citiem etaloniem.
                     
                  
                        i)
                     
                     
                        Pamatojums ikvienam atbrīvojumam, kas uzskaitīts Regulas (ES) 2016/1011 25. panta 1. punktā attiecībā uz nozīmīgiem etaloniem un 26. panta 1. punktā attiecībā uz maznozīmīgiem etaloniem un kuru administrators piemērojis etalonam; informāciju sniedz, cik vien iespējams, pamatojoties uz formātu, kas noteikts ar īstenošanas tehniskajiem standartiem, kuri ir pieņemti saskaņā ar Regulas (ES) 2016/1011 (3) 25. panta 8. punktu un 26. panta 5. pantu.
                     
                  
                        j)
                     
                     
                        Informācija par pasākumiem ar mērķi koriģēt etalona noteikšanu vai publicēšanu.
                     
                  
                        k)
                     
                     
                        Informācija par procedūru, kas izstrādātājam jāveic gadījumā, ja etalonā veic izmaiņas vai tā izstrāde tiek pārtraukta saskaņā ar Regulas (ES) 2016/1011 28. panta 1. punktu atbilstošajiem IOSCO principiem attiecībā uz finanšu etaloniem vai naftas cenu ziņošanas aģentūrām, ja piemērojams.
                     
                  10.   IEVADES DATI UN METODIKA
            
                        a)
                     
                     
                        Attiecībā uz katru etalonu vai etalonu grupu – politikas nostādnes un procedūras attiecībā uz ievades datiem, tostarp tās, kuras attiecas uz:
                        
                                    i)
                                 
                                 
                                    izmantoto ievades datu veidu, to izmantošanas prioritātēm un jebkādas rīcības brīvības vai eksperta vērtējuma izmantojumu;
                                 
                              
                                    ii)
                                 
                                 
                                    visiem procesiem, kuru mērķis ir nodrošināt, ka ievades dati ir pietiekami, pareizi un pārbaudāmi;
                                 
                              
                                    iii)
                                 
                                 
                                    kritērijiem, pēc kuriem nosaka, kas var sniegt ievades datus administratoram, un datu sniedzēju atlases procedūru;
                                 
                              
                                    iv)
                                 
                                 
                                    datu sniedzēja ievades datu novērtēšanu un ievades datu apstiprināšanu.
                                 
                              
                  
                        b)
                     
                     
                        Attiecībā uz katru etalonu vai etalonu grupu – saistībā ar metodiku:
                        
                                    i)
                                 
                                 
                                    metodikas apraksts, uzsverot metodikas pamatelementus saskaņā ar Regulas (ES) 2016/1011 13. pantu, kura sīkāk precizēta regulatīvajos tehniskajos standartos, kas pieņemti saskaņā ar Regulas (ES) 2016/1011 (4) 13. panta 3. punktu;
                                 
                              
                                    ii)
                                 
                                 
                                    politikas nostādnes un procedūras, tostarp tās, kuras attiecas uz:
                                    
                                                —
                                             
                                             
                                                pasākumiem, kas veikti, lai nodrošinātu metodikas apstiprināšanu un pārskatīšanu, tostarp jebkurus veiktos izmēģinājumus vai atpakaļejošas pārbaudes;
                                             
                                          
                                                —
                                             
                                             
                                                apspriešanas procesu par jebkādām ierosinātām būtiskām metodikas izmaiņām.
                                             
                                          
                              
                  
               (1)  Komisijas Deleģētā regula (ES) 2018/1637 (2018. gada 13. jūlija), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem par uzraudzības funkcijas procedūrām un iezīmēm (skatīt šā Oficiālā Vēstneša 1 lappusi).
            
               (2)  Komisijas Deleģētā regula (ES) 2018/66 (2017. gada 29. septembris), ar ko Eiropas Parlamenta un Padomes Regulu (ES) 2016/1011 papildina, lai precizētu, kā ir jānovērtē tādu finanšu instrumentu nominālā summa, kas nav atvasinātie instrumenti, atvasināto instrumentu nosacītā summa un ieguldījumu fondu tīrā aktīvu vērtība (OV L 12, 17.1.2018., 11. lpp.).
            
               (3)  Komisijas Īstenošanas regula (ES) 2018/1106 (2018. gada 8. augusts), ar ko nosaka īstenošanas tehniskos standartus attiecībā uz veidnēm atbilstības paziņojumam, kas nozīmīgu un maznozīmīgu etalonu administratoriem jāpublicē un jāuztur saskaņā ar Eiropas Parlamenta un Padomes Regulu (ES) 2016/1011 (OV L 202, 9.8.2018., 9. lpp.).
            
               (4)  Komisijas Deleģētā regula (ES) 2018/1641 (2018. gada 13. jūlija), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros sīkāk precizē informāciju, kas kritiski svarīgu vai nozīmīgu etalonu administratoriem jāsniedz par metodiku, kas izmantota etalona noteikšanai, par metodikas iekšējo pārskatīšanu un apstiprināšanu un par procedūrām attiecībā uz būtisku izmaiņu veikšanu metodikā (skatīt šā Oficiālā Vēstneša 21 lappusi).